CELEX: 32016D0413
Language: fi
Date: 2016-03-18 00:00:00
Title: Komission täytäntöönpanopäätös (EU) 2016/413, annettu 18 päivänä maaliskuuta 2016, Galileo-ohjelman mukaisesti perustetun järjestelmän maassa sijaitsevan infrastruktuurin sijainnin määrittämisestä ja sen käytön varmistamiseen tarvittavista toimenpiteistä sekä täytäntöönpanopäätöksen 2012/117/EU kumoamisesta (ETA:n kannalta merkityksellinen teksti)

19.3.2016   
            
            
               FI
            
            
               Euroopan unionin virallinen lehti
            
            
               L 74/45
            
         KOMISSION TÄYTÄNTÖÖNPANOPÄÄTÖS (EU) 2016/413,
   annettu 18 päivänä maaliskuuta 2016,
   Galileo-ohjelman mukaisesti perustetun järjestelmän maassa sijaitsevan infrastruktuurin sijainnin määrittämisestä ja sen käytön varmistamiseen tarvittavista toimenpiteistä sekä täytäntöönpanopäätöksen 2012/117/EU kumoamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan satelliittinavigointijärjestelmien toteuttamisesta ja käytöstä sekä neuvoston asetuksen (EY) N:o 876/2002 ja Euroopan parlamentin ja neuvoston asetuksen (EY) N:o 683/2008 kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1285/2013 (1) ja erityisesti sen 12 artiklan 3 kohdan c alakohdan,
   sekä katsoo seuraavaa:
   
               (1)
            
            
               Asetuksen (EU) N:o 1285/2013 12 artiklassa säädetään, että komissiolla on kokonaisvastuu Galileo-ohjelmasta, ja siirretään komissiolle täytäntöönpanovaltuudet Galileo-ohjelman mukaisesti perustetun järjestelmän maassa sijaitsevan infrastruktuurin sijainnin määrittämiseksi ja sen käytön varmistamiseksi. Kyseinen infrastruktuuri käsittää maassa sijaitsevia keskuksia ja asemia.
            
         
               (2)
            
            
               Komissio on jo hyvin suurelta osin määrittänyt Galileo-ohjelman mukaisesti perustetun järjestelmän maassa sijaitsevan infrastruktuurin sijainnin täytäntöönpanopäätöksessä 2012/117/EU (2).
            
         
               (3)
            
            
               Täytäntöönpanopäätös 2012/117/EU on annettu Euroopan parlamentin ja neuvoston asetuksen (EY) N:o 683/2008 (3) 12 artiklan 3 kohdan säännösten nojalla; kyseinen asetus on kumottu ja korvattu asetuksella (EU) N:o 1285/2013. Ohjelman jatkuvuuden varmistamiseksi ja sen kehittymisen myötä esiin tulleiden rajoitusten ja tarpeiden huomioon ottamiseksi on aiheellista määrittää uudelleen Galileo-ohjelman mukaisesti perustetun järjestelmän maassa sijaitsevan infrastruktuurin sijainti ja vahvistaa sen sujuvan käytön varmistamiseen tarvittavat toimenpiteet. Tässä yhteydessä on syytä muistuttaa, että täytäntöönpanopäätöksessä 2012/117/EU tarkoitettujen keskusten ja asemien lukumäärässä ja sijoituksessa otetaan huomioon maantieteelliset ja tekniset rajoitukset, jotka liittyvät asemien optimaaliseen jakautumiseen koko planeetalla, mahdolliset kyseisiin tehtäviin soveltuvat olemassa olevat laitokset ja laitteet, kutakin keskusta ja asemaa koskevien turvallisuusvaatimusten noudattaminen sekä kunkin jäsenvaltion kansalliseen turvallisuuteen liittyvät vaatimukset.
            
         
               (4)
            
            
               On kuitenkin otettava huomioon uudet rajoitukset ja tarpeet, joita on ohjelman edetessä käynyt ilmi täytäntöönpanopäätöksessä 2012/117/EU esitettyihin keskuksiin ja asemiin liittyvien tiettyjen seikkojen osalta.
            
         
               (5)
            
            
               Ensinnäkin keskusten osalta on käynyt ilmi, että järjestelmän paremman hyödyntämisen mahdollistamiseksi on tarpeen ottaa käyttöön seitsemäs keskus, integroidun logistisen tuen keskus, jäljempänä ’ILS-keskus’, jonka tehtävänä on infrastruktuurin laitteiston ja varaosien keskitetty varastointi.
            
         
               (6)
            
            
               ILS-keskuksen sijainnin valinnassa käytettiin avointa ja läpinäkyvää kaksivaiheista menettelyä. Ensiksi komissio osoitti jäsenvaltioille kiinnostuksenilmaisupyynnön, ja Belgian ja Tšekin hakemukset valittiin jatkoon. Seuraavassa vaiheessa kyseisiä jäsenvaltioita pyydettiin esittämään yksityiskohtaiset ehdotukset, jotta voitiin ratkaista hakemusten paremmuus. Kun Euroopan komission, Euroopan avaruusjärjestön ja Euroopan GNSS-viraston edustajista koostuva komitea oli arvioinut ehdotukset turvallisuutta, riskejä, aikatauluja ja kustannuksia koskevien kriteerien suhteen, Belgian ehdotus osoittautui tarkoituksenmukaisimmaksi, ja Transinnen kohteen rakennuksen arkkitehtuuri ja suunnittelu ovat Galileo-ohjelman mukaisesti perustetun järjestelmän logistiikan varmistamisen kannalta todella optimaaliset. Keskus on tarkoitus perustaa vuonna 2016, ja asiasta on määrä tehdä sopimus Belgian kanssa.
            
         
               (7)
            
            
               Tämän lisäksi kahden valvontakeskuksen (GCC) perustaminen saatiin valmiiksi vuonna 2014, ja näiden keskusten osalta olisi tehtävä sopimukset Saksan ja Italian kanssa; Galileon turvallisuuskeskuksen (GSMC) perustaminen alkoi vuonna 2013, ja sitä koskevat sopimukset on allekirjoitettu vuonna 2013 Ranskan ja Yhdistyneen kuningaskunnan kanssa, mutta keskus on määrä saada valmiiksi vuonna 2017 eikä vuonna 2015; GNSS-palvelukeskuksen perustamisesta on tehty sopimus, joka allekirjoitettiin Espanjan kanssa 30 päivänä kesäkuuta 2014, ei vuonna 2013; SAR-palvelukeskuksen perustaminen toteutettiin vuosina 2012–2014 ja sen osalta on tarkoitus tehdä palveluhankintapuitesopimus Ranskan kansallisen avaruustutkimuskeskuksen (CNES) kanssa eikä sopimusta Ranskan kanssa; Galileon vertailukeskus (GRC), joka sijaitsee Noordwijkissa, Alankomaissa, lähellä ESTEC-avaruuskeskusta mutta ei itse keskuksessa, on tarkoitus perustaa vuosina 2015–2017, ei vuosina 2013–2016, ja siitä on määrä tehdä sopimus Alankomaiden kanssa vuonna 2016; ratatestausaseman perustamisesta Reduun ei ole tehty sopimusta Spaceopal-yrityksen kanssa.
            
         
               (8)
            
            
               Asemien osalta puolestaan Réunionin ja Nouméan TTC-asemat toteutettiin vuosina 2012–2014, mutta Papeeten asema Tahitilla toteutettaneen vasta vuosien 2016–2017 kuluessa. Lisäksi vuosina 2012–2014 otettiin käyttöön Kiirunan, Jan Mayenin, Azorien, Kerguelenin, Saint Pierre ja Miquelonin, Ascensionin ja Falklandinsaarten GSS-asemat, mutta Kanariansaarten ja Madeiran GSS-asemien toteuttaminen peruuntui, Wallisin GSS-aseman toteuttaminen lykkääntyi vuosiin 2016–2017 ja Tokion, Terre Adélien ja Diego Garcian GSS-asemien mahdollista toteuttamista tutkitaan edelleen, mutta sen sijaan Reduun perustettiin GSS-asema.
            
         
               (9)
            
            
               On vielä aiheellista täsmentää, että SAR-asemia, joiden toteuttaminen on sujunut suunnitellusti ja joista on tehty sopimukset ja yhteistyöpöytäkirjat, on kahta typpiä: on niin sanottuja Meolut-asemia ( ”Medium Earth Orbit Local User terminal”), jotka vastaanottavat satelliittien välittämiä hätäsignaaleja ja joiden sijaintipaikat ovat Makarios, Maspalomas ja Svalbard, ja toisaalta SAR-vertailulähetinasemia, jotka lähettävät vertailuhätäsignaaleja, joiden avulla voidaan kalibroida järjestelmä ja mitata sen suorituskykyä; myös nämä asemat sijaitsevat Makarioksella, Maspalomasissa ja Svalbardissa sekä lisäksi Toulousessa ja Santa Mariassa Azoreilla.
            
         
               (10)
            
            
               Lisäksi on aiheellista kumota täytäntöönpanopäätös 2012/117/EU, koska se korvataan tällä päätöksellä. Oikeudellisen selkeyden ja moitteettoman hallinnon varmistamiseksi täytäntöönpanopäätöksen 2012/117/EU liitteeseen sisältyvät seikat ja tässä päätöksessä määritetyt uudet seikat vahvistetaan liitteessä.
            
         
               (11)
            
            
               Tässä päätöksessä säädetyt toimenpiteet ovat asetuksen (EU) N:o 1285/2013 36 artiklan 1 kohdalla perustetun komitean lausunnon mukaisia,
            
         ON HYVÄKSYNYT TÄMÄN PÄÄTÖKSEN:
   1 artikla
   Galileo-ohjelman mukaisesti perustetun järjestelmän maassa sijaitsevan infrastruktuurin sijainti ja sen käytön varmistamiseen tarvittavat toimenpiteet esitetään liitteessä.
   2 artikla
   Kumotaan täytäntöönpanopäätös 2012/117/EU.
   3 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 18 päivänä maaliskuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 347, 20.12.2013, s. 1.
   
      (2)  Komission täytäntöönpanopäätös 2012/117/EU, annettu 23 päivänä helmikuuta 2012, niiden keskeisten päätöksentekovaiheiden luettelosta, jotka koskevat Galileo-ohjelman toteuttamisen tarkastelua siltä osin kuin on kyse maassa sijaitsevista keskuksista ja asemista, jotka on toteutettava ohjelman kehittämisvaiheen ja rakennus- ja käyttöönottovaiheen puitteissa (EUVL L 52, 24.2.2012, s. 28).
   
      (3)  Euroopan parlamentin ja neuvoston asetus (EY) N:o 683/2008, annettu 9 päivänä heinäkuuta 2008, eurooppalaisten satelliittinavigointiohjelmien (EGNOS ja Galileo) toteuttamisesta (EUVL L 196, 24.7.2008, s. 1).
   
      LIITE
      
                  
                     Nimi
                  
               
               
                  
                     Sijainti ja toteutustoimenpiteet käytön varmistamiseksi
                  
               
            
                  
                     Maassa sijaitsevat keskukset
                  
               
            
                  Kaksi Galileo-valvontakeskusta (GCC)
               
               
                  Molemmat valvontakeskukset on perustettu vuosina 2009–2014, toinen Oberpfaffenhofeniin (Saksa) ja toinen Fucinoon (Italia). Asiasta on tarkoitus tehdä Saksan ja Italian kanssa allekirjoitettavat sopimukset.
               
            
                  Galileon turvallisuuden valvontakeskus (GSMC)
               
               
                  Kahtia jaettu Galileon turvallisuuskeskus perustetaan asteittain Ranskaan ja Yhdistyneeseen kuningaskuntaan. Perustaminen aloitettiin vuonna 2013, ja se on tarkoitus saada valmiiksi vuonna 2017. Asiasta on tehty Ranskan ja Yhdistyneen kuningaskunnan kanssa sopimukset, jotka allekirjoitettiin vuonna 2013.
               
            
                  GNSS-palvelukeskus (GSC)
               
               
                  GNSS-palvelukeskus perustetaan asteittain Madridiin (Espanja). Perustaminen aloitettiin vuonna 2011, ja se on tarkoitus saada valmiiksi vuonna 2016. Asiasta on tehty Espanjan kanssa sopimus, joka allekirjoitettiin vuonna 2014.
               
            
                  SAR-palvelukeskus
               
               
                  SAR-palvelukeskus on perustettu Toulouseen (Ranska) vuosina 2012–2014. Asiasta on tarkoitus tehdä palveluhankintapuitesopimus Ranskan kansallisen avaruustutkimuskeskuksen (CNES) kanssa.
               
            
                  Galileon vertailukeskus (GRC)
               
               
                  Galileon vertailukeskus perustetaan asteittain Noordwijkiin (Alankomaat). Perustaminen aloitettiin vuonna 2015, ja se on tarkoitus saada valmiiksi vuonna 2017. Asiasta on tehty Alankomaiden kanssa sopimus, joka allekirjoitetaan vuonna 2016.
               
            
                  ILS-keskus
               
               
                  Integroidun logistisen tuen keskus (ILS-keskus) on tarkoitus ottaa käyttöön Transinnessa (Belgia) vuoden 2016 kuluessa, ja asiasta on tarkoitus tehdä sopimus Belgian kanssa.
               
            
                  Ratatestausasema
               
               
                  Ratatestausasema on perustettu vuonna 2010 Reduun (Belgia).
               
            
                   
               
            
                  
                     Maassa sijaitsevat etäasemat
                  
               
            
                  TTC-asemat
               
               
                  TTC-asemat perustettiin vuosina 2010–2014 seuraaviin paikkoihin: Kiiruna (Ruotsi), Kourou (Ranska), Réunion (Ranska) ja Nouméa (Uusi-Kaledonia).
                  Papeeteen (Ranskan Polynesia) on tarkoitus perustaa TTC-asema vuosina 2016–2017.
                  Näiden TTC-asemien perustamisesta on tehty sopimukset Euroopan avaruusjärjestön ja palveluntarjoajien välillä.
               
            
                  GSS-asemat
               
               
                  GSS-asemat on perustettu vuosina 2009–2014 seuraaviin paikkoihin: Azorit (Portugali), Ascension, Fucino (Italia), Jan Mayen (Norja), Kerguelen, Kiiruna (Ruotsi), Kourou (Ranska), Réunion (Ranska), Falklandinsaaret, Nouméa (Uusi-Kaledonia), Papeete (Ranskan Polynesia), Redu (Belgia), Saint Pierre ja Miquelon, Svalbard (Norja) ja Troll (Norja).
                  Wallisiin on tarkoitus perustaa GSS-asema vuosina 2016–2017.
                  Näiden GSS-asemien perustamisesta on tehty sopimukset Euroopan avaruusjärjestön ja palveluntarjoajien välillä.
               
            
                  ULS-asemat
               
               
                  ULS-asemat on perustettu vuosina 2009–2011 seuraaviin paikkoihin: Tahiti (Ranskan Polynesia), Kourou (Ranska), Réunion (Ranska), Uusi-Kaledonia, Svalbard (Norja).
                  Näiden ULS-asemien perustamisesta on tehty sopimukset Euroopan avaruusjärjestön ja palveluntarjoajien välillä.
               
            
                  SAR-asemat
               
               
                  Meolut-tyyppiset SAR-asemat on perustettu vuosina 2012 ja 2013 seuraaviin paikkoihin: Makarios (Kypros), Maspalomas (Espanja) ja Svalbard (Norja). SAR-vertailulähetinasemat on perustettu seuraaviin paikkoihin: Makarios (Kypros), Maspalomas (Espanja), Santa Maria (Portugali), Toulouse (Ranska) ja Svalbard (Norja).
                  Näiden SAR-asemien perustamisesta on tehty sopimukset Euroopan avaruusjärjestön ja palveluntarjoajien välillä Maspalomasin, Santa Marian ja Svalbardin asemien osalta, yhteistyöpöytäkirja komission ja Kyproksen välillä Makarioksen aseman osalta sekä sopimus komission ja palveluntarjoajan välillä Toulousen aseman osalta.